เสาหลัก
โดย...ทีมข่าวการเงินโพสต์ทูเดย์
24 พ.ค. 2559

โดย...ทีมข่าวการเงินโพสต์ทูเดย์
กระทรวงการคลังถือเป็นเสาหลักที่สำคัญทางเศรษฐกิจ แต่ช่วงนี้ดูจะออกแนวดราม่าหน่อยๆ ออกมาสวมบทองครักษ์พิทักษ์จีดีพี เหมือนจะบอกกับสังคมว่าจีดีพีข้าใครอย่าแตะ
ก่อนหน้านี้ หลังจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ ออกมาแถลงตัวเลขเศรษฐกิจไตรมาสแรกว่า ขยายตัวได้ 3.2% แต่นักลงทุนต่างชาติไม่เชื่อ คลังก็รีบร้อนออกมาแจงแทนสภาพัฒน์ ว่านี่คือตัวเลขจริง ไม่มีแต่งตัวเลข แถมยังไปไกลว่าเศรษฐกิจปีนี้จะโตมากกว่า 3.3% ที่คลังได้คาดไว้
ล่าสุด ขาประจำที่นายกฯ บิ๊กตู่ เอ่ยถึงว่าเป็น “คนผมน้อย” ได้ออกมาวิจารณ์เศรษฐกิจยุค คสช. เวลา 2 ปี หาว่าแย่ที่สุดในอาเซียน สำนักงานเศรษฐกิจการคลัง (สศค.) ก็เชิญนักข่าวด่วนเพื่อแถลงโต้ทันควันว่า ไม่จริ้ง ไม่จริง อาการตระหนกของคลังจนเสียเหลี่ยมแบบนี้ กลายเป็นให้ค่าขาประจำที่ออกมาวิจารณ์ไปเรื่อย โดยไม่มีข้อมูลสนับสนุนใดๆ จากไร้ความน่าเชื่อกลายเป็นมีค่าขึ้นทันที ทั้งที่ข้อมูลที่ใช้วิจารณ์ไม่จริงสักตัว
เรื่องนี้เห็นทีต้องปรับจูนเป็นการด่วน เพราะเสียความน่าเชื่อถือของสถาบัน ที่จะต้องเป็นเสาหลักไม่โอนเอนไปตามทิศทางการเมือง